Altfryd

Altfryd (oarspronklik meast skreaun as "Altfrid", letter omstavere ta "Altfried"; † 22 april 849) wie in Midsiuwsk Dútsk biskop, abt en tsjerklieder, al is syn oantins benammen libben bleaun as skriuwer fan in hilligelibben oer syn foargonger en famyljelid Liudger. Syn namme betsjut "eale beskermer" of mooglik "elvefoarst".

Libben
Altfryd gie al ier yn it kleaster en klom mei gauwens op yn 'e hierargy fan 'e Tsjerke. Nei de dea fan foargonger Gerfryd waard er yn 839 beneamd ta de trêde biskop fan Múnster, wat er oan syn dea, tsien jier letter, ta bleau. Itselde jiers waard er ek beneamd ta de fyfde abt fan 'e kleasters Werden en Helmstedt, dêr't ûnder syn bewâld de saneamde Grêfkelder fan 'e Liudgeriden ree kaam. Dêryn waard er sels nei syn dea, yn 849, ek byset.

Krekt as Gerfryd, dat in omkesizzer fan Liudger wie, wie ek Altfryd famylje fan 'e legindaryske Fryske sindeling en earste biskop fan Múnster, nei alle gedachten in neef. Syn grutste duorjende bekendheid krige Altfryd trochdat er it earste en meast histoarysk betroubere hilligelibben oer Liudger skreau, de Vita Sancti Liudgeri. Dat geskrift is ien fan 'e krappe skiedkundige boarnen oer de Friezen yn 'e Iere Midsiuwen.

Kategory:Dútsk abt
Kategory:Dútsk biskop
Kategory:Roomsk-katolyk biskop
Kategory:Biskop fan Múnster
Kategory:Dútsk publisist
Kategory:Midsiuwsk skriuwer
Kategory:Hagiograaf
Kategory:Skriuwer fan wa't ien of mear wurken yn it Frysk oerset binne
Kategory:Dútsk hillige
Kategory:Roomsk-katolyk hillige
Kategory:Persoan berne yn de 8e iuw
Kategory:Persoan stoarn yn 849